অ্যানালগ যুগ পেরিয়ে আমরা এখন ডিজিটাল যুগে প্রবেশ করেছি। এই সম্মোহনী গ্রন্থে সাংবাদিক ডেভিড স্যাক্স ডিজিটালকে ডিঙিয়ে অ্যানালগ প্রযুক্তি কীভাবে আবার প্রত্যাবর্তন করছে তার এক সরস বর্ণনা হাজির করেছেন। অপেক্ষাকৃত পরিণত বয়সের পাঠকদের নিশ্চয় মনে আছে, একসময় শুধু ছিল ভিনাইল রেকর্ড (যা আমরা ৭৮ আরপিএম নামে জানি, পরে যার নাম হয় এলপি বা লং প্লে­য়িং রেকর্ড)। কম্প্যাক্ট ডিস্ক আবিষ্কারের পর ভিনাইল রেকর্ড কার্যত উঠে গিয়েছিল। কিন্তু তারা আবার ফিরে এসেছে। একসময় পোলারয়েড ক্যামেরা খুব জনপ্রিয় হয়েছিল, ডিজিটালের আক্রমণে তাও উধাও হয়ে গিয়েছিল। সেই পোলারয়েড আবার বাজারে রমরমা ব্যবসা করছে। ৩০ বছরের কম এমন নতুন সহস্রাব্দের তরুণ-তরুণীরা এখন এসবে খুব ঝুঁকেছে। এমনকি পুরনো ধাঁচের কাগজের নোটবুক ও সহজে মোছা যায় এমন হোয়াইট বোর্ডও ফের জনপ্রিয় হচ্ছে। ডেভিড স্যাক্স আমাদের জানাচ্ছেন, এই পরিবর্তনের কারণ মানুষ আসলে হাতে ছোঁয়া যায়, চোখে দেখা যায়, বায়বীয় নয়, সত্যি জিনিস পেতে আগ্রহী। ডিজিটাল জগতে সেই হাতের ছোঁয়ার বাস্তব অভিজ্ঞতা নেই, তাই ফের সেই অ্যানালগে প্রত্যাবর্তন।